กองทัพบก ส่งทหารช่วยซ่อมบ้าน ดูแลประชาชนรับมือพายุฤดูร้อนหลายจังหวัดในพื้นที่ภาคตะวันออกเฉียงเหนือ
พันเอกหญิง ศิริจันทร์ งาทอง รองโฆษกกองทัพบก เปิดเผยว่า ตามที่ได้เกิดฝนฟ้าคะนองและลมกรรโชกแรงจากพายุฤดูร้อน ตั้งแต่ต้นเดือนมีนาคมที่ผ่านมาในพื้นที่ภาคตะวันออกเฉียงเหนือ ผู้บัญชาการทหารบก กำชับให้หน่วยทหารในพื้นที่กองทัพภาคที่ 2 แจ้งเตือนและเตรียมเข้าช่วยประชาชนรับมือกับผลกระทบที่อาจเกิดขึ้นอีกระลอก ในช่วงปลายเดือนมีนาคมล่าสุดวานนี้ (18 มีนาคม 65 ) เกิดวาตภัยในพื้นที่ภาคตะวันออกเฉียงเหนือ ทำให้บ้านเรือนประชาชนได้รับความเสียหายใน 5 จังหวัด รวม 10 อำเภอ ประมาณ 120 หลังคาเรือน กองทัพบกโดยศูนย์บรรเทาสาธารณภัยภัยกองทัพภาคที่ 2 ได้ส่งทหารชุดช่วยเหลือประชาชน กำลังพลจิตอาสาและทหารชุดช่าง เข้าสำรวจความเสียหายทันที พร้อมช่วยทำความสะอาด รื้อถอนสิ่งปลูกสร้างและทำการซ่อมแซมบ้านเรือนที่เสียหายเบื้องต้น ส่วนบ้านเรือนที่เสียหายมาก ได้ร่วมกับส่วนราชการและภาคประชาชนจิตอาสา วางแผนเข้าซ่อมแซมในช่วงต่อไปโดยพื้นที่ที่ได้รับผลกระทบและส่วนราชการได้ร่วมกันดูแลช่วยเหลือสถานการณ์วาตภัยและพายุฤดูร้อน หน่วยทหารของกองทัพบก ยังคงเฝ้าติดตามและพร้อมเข้าช่วยเหลือประชาชนในพื้นที่ที่ได้รับผลกระทบโดยทันที เป็นไปตามเจตนารมย์ที่ต้องการช่วยเหลือประชาชนให้ทันต่อปัญหาที่เกิดขึ้นและแสดงให้เห็นถึงห่วงใยของภาครัฐที่มีต่อประชาชน สำหรับผู้ประสบภัยในภาคตะวันออกเฉียงเหนือต้องการความช่วยเหลือแจ้งได้ที่ กองทัพภาคที่ 2 โทร 044 245 946, ศูนย์บรรเทาสาธารณภัยกองทัพบก โทร 02 2977648